ΠΑΝΑΓΙΩΤΗΣ ΚΟΝΙΔΑΡΗΣ: Δεκεμβρίου 2007\nΓΑΤΙΣΙΑ ΖΩΗ (2)\nΌλο τη λέξη "διακοπές" ακούω τελευταία. Ελπίζω να μην αναφέρονται στο φαγητό μου. Πάντως είναι σίγουρα κάτι βιαστικό και ίσως κακό. Κι αυτό γιατί έβλεπα τον Πι και τη Σ. να τρέχουν δεξιά αριστερά σαν τρελοί αδειάζοντας τις ντουλάπες από ρούχα. Τελικά τους έχασα και δεν έχω την παραμικρή ιδέα για το που βρίσκονται. Μάλιστα με κλείδωσαν απ' έξω. Συνήθως βέβαια κάποιος κλειδώνεται μέσα, αλλά με τους ανθρώπους τα πράγματα μπερδεύονται. Σκαρφάλωσα κι εγώ στην κληματαριά κι ανέβηκα στο μπαλκόνι να δω τι γίνεται. Τζίφος! Είχαν τραβηγμένες τις κουρτίνες. Εγώ φταίω μετά να θέλω να τις κάνω λωρίδες; Ευτυχώς που υπάρχει και ο Πατέρας (αλήθεια σας λέω, έτσι τον φωνάζει ο Πι). Αυτός είναι ένας ομολογουμένως εύπιστος άνθρωπος, που και στο παραμικρό μου νιαούρισμα σπεύδει να εκπληρώσει τις επιθυμίες μου. Έτσι δε θα μου λείψει το φαγητό. Όσο για τον Πι και τη Σ. ελπίζω αυτές οι "διακοπές" να είναι περαστικές.\nΣυνεχώς για φαγητό μιλάω, αλλά δε σας κρύβω ότι είναι κάτι που με απασχολεί συχνά. Η Κανέλα με μαλώνει γιατί λέει έχω παχύνει. Δεν το σχολιάζω, όμως βλέπω το καλάθι μου να στενεύει. Κι επειδή απ' όσο ξέρω τα καλάθια δε στενεύουν, υποψιάζομαι ότι η φίλη μου έχει δίκιο. Ίσως πρέπει ν' αρχίσω γυμναστική. Α! τώρα που είπα γυμναστική, τι θυμήθηκα! Δε θα το πιστέψετε, αλλά πριν μερικές μέρες, έτσι στα καλά καθούμενα, ξεφύτρωσε ένα δέντρο μέσα στο σπίτι! Δεν πίστευα στα μάτια μου. Το εξέτασα από κοντά και μπορώ να σας βεβαιώσω ότι είναι ένα πολύ παράξενο δέντρο. Δεν μυρίζει σαν τα άλλα της γειτονιάς, ούτε μπορώ να ξύσω τα νύχια μου πάνω του. Επιπλέον είδα τη Σ. να βάζει πάνω κάτι χρυσαφένιες μπάλες μεγάλες σα μήλα. Αλλόκοτα πράματα. Έσπασα το κεφάλι μου να καταλάβω τη χρησιμότητά τους. Τελικά το βρήκα. Ήταν για γυμναστική! Σηκώθηκα λοιπόν στα δυο μου πόδια κι άρχισα να τις χτυπάω με τα μπροστινά. Τι πλάκα είχε! Κάπου πήρε το μάτι μου κάποτε δύο ανθρώπους που έκαναν το ίδιο μεταξύ τους, αν κι αυτοί δε φαίνονταν να το διασκεδάζουν το ίδιο. Δυστυχώς ένα από τα "μήλα" αποδείχτηκε ώριμο, ξεκόλλησε από το δέντρο και κύλησε στο πάτωμα. Σκέφτηκα ότι αυτό δε θα άρεσε στη Σ. και το έσπρωξα βιαστικά κάτω από την πολυθρόνα. Εκεί ψάχνουν σπάνια. Εξάλλου τα μήλα πέφτουν από τα δέντρα, δεν πέφτουν;\nΜου λείπουν λίγο οι άνθρωποι, μου δίνεται όμως η ευκαιρία να περνώ περισσότερες ώρες με τις άλλες γάτες. Έτσι και χτες το βράδυ πήγα στο γνωστό σημείο, στην πλατεία ντε, δίπλα από τους σκουπιδοτενεκέδες. Εκεί ήταν μαζεμένοι όλοι οι φίλοι μου και έφτασα χοροπηδώντας από τη χαρά μου. Η διάχυτη κατήφεια μου έκοψε τη φόρα. Δεν άργησα να καταλάβω την αιτία της: οι κάδοι των σκουπιδιών ήταν κλειστοί. Ο Πι χαρακτηρίζει ασυνείδητους τους ανθρώπους που αφήνουν σκουπίδια έξω από τους κάδους, αλλά νομίζω ότι καμιά γάτα δε θα συμφωνούσε μαζί του. Να θυμηθώ όταν του περάσουν οι "διακοπές" να του θίξω το θέμα.\nΤελοσπάντων, ευκαιρία να σας μιλήσω για τους φίλους μου. Πρώτη και καλύτερη ήταν εκεί η Κανέλα, η καλύτερή μου φίλη, που έχει πολύ μυαλό και που ενσαρκώνει το νιαούρισμα της λογικής. Είχε πιάσει ψιλονιαούρισμα με τη Λεύκω. Όχι πως δε συμπαθώ τη Λεύκω, αλλά είναι πολύ κουτσομπόλα. Δεν υπάρχει τίποτε που να της εκμυστηρευτείς και να μην το ξέρουν σε μισή ώρα και οι σκύλοι! Έχει βέβαια τον τρόπο της με τους ανθρώπους. Όλο βραχνά νιαουρίσματα και τριψίματα στα πόδια τους είναι, για λίγο φαϊ. Φαίνεται θα της έχει μείνει κουσούρι γιατί και με τους αρσενικούς γάτους τα ίδια κάνει. Τώρα τι φαγητό περιμένει από αυτούς, θα σας γελάσω...\nΠιο κει στεκόταν κι ο Πειρατής. Τον αποκαλούμε έτσι γιατί έχει μια μαύρη βούλα στο ένα μάτι. Είναι διαρκώς αμίλητος, δεν έχω ακούσει ποτέ το νιαούρισμά του, όμως αυτό δεν πρέπει να σας ξεγελάει. Στην πραγματικότητα σας μισεί εσάς τους ανθρώπους. Τον έχω δει να γκρεμίζει δήθεν τυχαία γλάστρες, να γρατζουνάει τα αυτοκίνητα που παρκάρουν μπροστά στην πλατεία και να γεμίζει ακαθαρσίες το μονίμως κλειστό συντριβάνι. Αναρωτιέμαι τι θα συμβεί αν κάποια στιγμή αποφασίσουν να το θέσουν σε λειτουργία. Ο Πειρατής συνήθως κρύβεται στις γωνιές, μακριά από τα φώτα. Τον ανακαλύπτει όμως εύκολα κανείς από τη μυρωδιά του. Ο Γκρίζος λέει ότι έχει να καθαριστεί από την εποχή της Οκτωβριανής Επανάστασης. Δε θυμάμαι να άκουσα για καμιά επανάσταση τον Οκτώβρη που μας πέρασε, μπορώ όμως να σας διαβεβαιώσω ότι η μυρωδιά του Πειρατή υποδηλώνει πολύ πιο μακρόχρονη αποχή από τη στοιχειώδη υγιεινή. Με την Κανέλα έχουμε βάλει στοίχημα για το πότε χρησιμοποίησε για τελευταία φορά τη γλώσσα του (για οποιοδήποτε λόγο).\nΔεν έλειπε ούτε ο Ιβάν, ένας κατάμαυρος λιμοκοντόρος, που δε χάνει ευκαιρία να σαλιαρίζει με τα θηλυκά. Με έχει πλησιάσει κι εμένα μια δυο φορές και προσπάθησε να μου μιλήσει στη γλώσσα του σώματος. Θυμούμενη τη συμβουλή της Κανέλας να μιλάω στον καθένα στη γλώσσα που καταλαβαίνει καλύτερα, τον απώθησα όσο πιο ευγενικά μπορούσα. Παρ' ότι η αβρότητά μου αυτή συμπεριλάμβανε επίδειξη ονύχων και ένα παρατεταμένο και ήκιστα φιλικό "χχχχχχ...!", είχε την επιδιωκόμενη αποτελεσματικότητα. Οι συμβουλές των φίλων είναι θησαυρός.\nΟ κύριος Ιβάν λοιπόν, και συμπαθάτε με για την έκφραση, είχε διπλαρώσει τη Σου- Εν-Λάι, τη σιαμέζα της γειτονιάς. Ήταν καλοχτενισμένη και μοσχομυριστή όπως πάντα. Έχει κι αυτή ένα σπιτικό όπως κι εγώ, αν κι εκεί- άγνωστο γιατί- τη φωνάζουν Σούλα. Η Λεύκω ισχυρίζεται ότι δεν είναι καθαρόαιμη σιαμέζα, καθότι μόνο η μητέρα της ήταν από την εν λόγω χώρα. Με αυτή τη λογική εγώ είμαι καθαρόαιμη αφού και οι δύο γονείς μου ήταν Έλληνες κεραμιδόγατοι. Αλλά δε μας πειράζει, την αποδεχόμαστε όπως είναι. Εδώ αποδεχόμαστε τη βρώμα του Πειρατή, στο αίμα της Σου-Λα θα κολλήσουμε, που δε μυρίζει κιόλας;\nΚαι φυσικά δεν έλειπε ο Γκρίζος. Είχε μαζέψει τριγύρω του κάτι γατάκια και τους έλεγε για κάποιο κόκκινο βιβλιαράκι του Μιάο. Ακουγόταν ενδιαφέρον και πλησίασα. Αγόρευε ως συνήθως εναντίον των ανθρώπων και έλεγε κάτι για "μέσα παραγωγής", για "σοσιαλιστικό προτσές" και για "κολεκτιβισμό". Τα γατάκια τον κοιτούσαν με τα μάτια γουρλωμένα και υποψιάζομαι ότι καταλάβαιναν όσα καταλαβαίνει και ο Πι όταν του μιλάω εγώ. Κάποια στιγμή με πρόσεξε και άρχισε να λέει για σκλάβους που το μόνο που είχαν να χάσουν ήταν η θηλεία τους, τα δεσμά τους...κάτι τέτοιο τελοσπάντων. Δεν ξέρω αν αναφερόταν στο κολάρο μου, αλλά τώρα πια το συνήθισα. Αφήστε που μ' έχει εγκαταλείψει κι εκείνη η ενοχλητική φαγούρα. Φαίνεται ότι οι σοσιαλιστές αρέσκονται στο ξύσιμο, τι να πω...\nΕντάξει, αισθάνομαι πολύ ωραία με τις άλλες γάτες, αλλά να σας πω τη μαύρη αλήθεια, μου αρέσει και στο σπίτι των ανθρώπων. Ο Γκρίζος επιμένει ότι δεν έχω αποκτήσει ακόμα "ταξική συνείδηση". Εγώ πάντως τα' χω καλά με τη συνείδησή μου, που μπορεί να μην είναι ταξική, είναι όμως μια χαρά καθαρή. Τις προάλλες τον εκνεύρισα. Τι να κάνω, είχα απορία. Τον ρώτησα, αν ο καπιταλισμός είναι η εκμετάλλευση της γάτας από τον άνθρωπο, ο σοσιαλισμός που είναι ακριβώς το αντίθετο -σύμφωνα με τα λεγόμενά του-, δε σημαίνει εκμετάλλευση του ανθρώπου από τη γάτα; Γιατί αν είναι έτσι, εμείς στο σπίτι έχουμε σοσιαλισμό στην πράξη. Πολύ τσαντίστηκε.\nΠαράμερα καθόταν μόνη της η Γριά. Αυτή, να φανταστείτε, έχω ακούσει να λένε ότι είναι πάνω από είκοσι χρονών. Πω, πω! Με πρόχειρους υπολογισμούς πρέπει να με περνάει...πάνω από είκοσι χρόνια! Δε μου έχει δοθεί η ευκαιρία να της μιλήσω. Μια από αυτές τις μέρες θα το κάνω. Ίσως αυτή να θυμάται από πότε έχει να καθαριστεί ο Πειρατής κι έτσι να κερδίσω το στοίχημα.\nΌπα! Σα να ακούω βήματα στη σκάλα! Οι "διακοπές" τελικά δεν ήταν κάτι το σοβαρό. Άντε, καιρός ήταν, πάνε πέντε μέρες που έχουν να με χαϊδέψουν. Δεν προλαβαίνω να προβάρω το βραχνό μου νιαούρισμα, αλλά νομίζω ότι θα τα καταφέρω.\nΓεια σας για την ώρα, και μη χανόμαστε, ε;\nΚΙΑΡΑ (ακόμα το ίδιο όνομα...)\nΑναρτήθηκε από ΠΑΝΑΓΙΩΤΗΣ ΚΟΝΙΔΑΡΗΣ στις 2:16 μ.μ. 2 σχόλια:\nΧΡΙΣΤΟΥΓΕΝΝΑ, ΜΟΝΟ ΜΙΑ ΦΟΡΑ ΤΟ ΧΡΟΝΟ;\nΠερπατάς σε ένα δρόμο και ξαφνικά δεν είναι ο δρόμος που γνωρίζεις. Κάτι συμβαίνει, έχει πολλά φώτα, πολύχρωμα φώτα. Και χαμόγελα. Γυαλιστερά χαμόγελα σαν το χαρτί περιτυλίγματος. Από παντού ξεπηδά μια θαλπωρή. Μια φιλικότητα ξένη προς την καθημερινότητά σου σε περιτριγυρίζει. Και τότε συνειδητοποιείς ότι πλησιάζουν τα Χριστούγεννα.\nΑπό την εποχή που η 25η Δεκεμβρίου καθιερώθηκε σαν γιορτή της Χριστιανοσύνης, τη συνδέουμε με ένα γεγονός (τη γέννηση του Χριστού) απροσδιορίστου χρονολογίας. Είναι φυσικά αλήθεια ότι τις μέρες αυτές προ αμνημονεύτων ετών, λόγω του χειμερινού ηλιοστασίου, γιορτάζονταν μια ευρεία γκάμα θεοτήτων που είχαν σχέση με το φως και τη φύση. Το αν η γέννηση του Θεανθρώπου συμπίπτει ή όχι χρονικά, έχει λίγη σημασία. Αυτό που θα έπρεπε να είναι σημαίνον είναι το βαθύτερο νόημα της. Και αυτό που βαραίνει σήμερα για πολλούς είναι δυστυχώς μόνο η γιορτή, αυτή καθ’ εαυτή. Όχι το πνευματικό της μήνυμα ή ο συμβολισμός της, αλλά η ευκαιρία για διασκέδαση.\nΣυν τοις άλλοις, όλοι ξαφνικά θυμούνται ότι υπάρχει ανθρωπιά, αγάπη, συμπόνια, οικογενειακή θαλπωρή. Είναι άσχημο αυτό; Στο βαθμό που γίνεται εμπορεύσιμο, αμετάκλητα απαντώ, ναι! Το ζητούμενο είναι η γιορτή αυτή να σηματοδοτήσει κάτι πιο μόνιμο, πιο πνευματικό, αποσυνδεόμενη από τα υλιστικά δεσμά της. Αυτό φυσικά απαιτεί να γίνει το όχημα αφενός για την απεξάρτηση από τη μαζική ψυχολογία, αφετέρου για την ενδοσκόπηση την τόσο απαραίτητη για την εκδήλωση της ατομικής αρετής. Της καθημερινής αρετής. Κι αν πρέπει να το πάρω απόφαση ότι τα Χριστούγεννα δε δωρίζουν απλόχερα την ευτυχία, μπορούν ωστόσο να νοικιάσουν λίγη.\nΚάτι τέτοια σκέφτομαι τέτοιες μέρες, για να δικαιολογήσω γιατί δε μπόρεσα να τη δω ποτέ σαν ξεχωριστή γιορτή. Ίσως βέβαια να φταίει και το ότι οι γιορτές –και οι συνακόλουθες αργίες- κρύβουν στα σωθικά τους τη μελαγχολία μιας Κυριακής. Ίσως πάλι επειδή καθετί περιοδικό μοιάζει να κουβαλά την ψευδαίσθηση της αιωνιότητας, αλλά κατά βάθος υπόκειται στη φθορά ενός γραμμικού χρόνου. Όπως και να ‘χει οι χριστουγεννιάτικες εικόνες μου δεν είναι παρά θραύσματα μνήμης. Το αν ρέπουν προς την ευτυχία ή τη θλίψη έχει λίγη σημασία. Απομένουν στοργικά τακτοποιημένες στο κελάρι της συνείδησής μου κι αυτό μου παρέχει την ευκαιρία να γίνομαι ερανιστής συναισθημάτων. Αυτό είναι το κέρδος μου. Το ιδιωτικό μου αρχείο στιγμών. Αυτό που κάνει μια γιορτή –ή μια στιγμή- δική μου κι όχι δημόσια. Και κάτι περισσότερο. Την κάνει άυλη, για να μην είναι αναλώσιμη.\nΘυμάμαι λοιπόν τους νέους να γελάνε και να χαριεντίζονται πίνοντας ένα κόκκινο ζεστό αλκοολούχο ποτό στην πλατεία του Δημαρχείου της Βιέννης. Θυμάμαι μια γάτα να χασμουριέται δίπλα στο τζάκι. Ένα χαρούμενο καρουζέλ στο Κόβεντ Γκάρντεν. Τα βαρελότα που πετούσαν οι Σεβιλλιάνοι από τα μικρά μπαλκόνια. Έναν βλοσυρό και κρύο καθεδρικό ναό και μια Λειτουργία σε μια γλώσσα άγνωστη. Μια μαριονεττίστα με βαμμένο πρόσωπο στη σφύζουσα πλατεία Βεγκεσλάου. Ξεραμένα φύλλα κοντά στην Κασταλία, που τα μαζεύαμε για το άλμπουμ μας. Έναν ρακένδυτο άντρα πάνω από τη σχάρα εξαερισμού του παριζιάνικου μετρό, δίπλα στο δέντρο με τα αγγελάκια. Ένα επιτραπέζιο παιχνίδι καλά κρυμμένο κάτω από το κρεβάτι. Το χιόνι να πέφτει από τα κλαδιά του έλατου κάθε φορά που ανοίγαμε τα παντζούρια. Ένα βιτρώ χριστούλη σ’ ένα μαγαζάκι πίσω από την πιάτσα Ναβόνα. Ένα εύθυμο βαλς. Ένα κόκκινο λουλούδι. Ένα παλιό βιολί. Και δυο πρωινά χαμόγελα.\nΘυμάμαι όλα όσα απέσπασα από το απαστράπτον παρόν τους και τα στρίμωξα στη σκοτεινιά του παρελθόντος μου. Σαν μικρά κομμάτια ενός παζλ, που δεν ξέρω τι θα δείχνει τελικά, μα που η σύνθεσή του με γεμίζει ευωχία. Μια εικόνα ασχημάτιστη, θολή, όπως όταν μισοκλείνεις τα μάτια κόντρα στα πολύχρωμα φωτάκια, ή πάλι σα να στάζει χρυσόσκονη από το ταβάνι και ν’ αφήνεις λίγη να σου θολώσει την όραση. Δεν το αρνούμαι. Έχω υπάρξει αμετανόητος κλέφτης του χρόνου των Χριστουγέννων.\nΠολλές φορές αναρωτιέμαι, αν τελικά τα Χριστούγεννα είναι μια ευκαιρία για να αγαπάμε, γιατί να μην τα γιορτάζουμε διαρκώς; Γιατί να αναζητάμε μια ημέρα στις τόσες για να απιθώσουμε τη ζεστασιά μας σε κοινή θέα; Γιατί να μην κάνουμε δώρο την ανθρωπιά μας από τη μια αυγή στην άλλη, το ίδιο αθόρυβα σα να αφήναμε ένα μπουμπούκι δίπλα στο μαξιλάρι; Κι αυτή ακόμα τη νοικιασμένη ευτυχία, ας την κάνουμε μοιρασιά. Να ‘χουν όλοι, για να ‘ναι όλη δική μας.\nΚαλά Χριστούγεννα, όλο το χρόνο.\nΑναρτήθηκε από ΠΑΝΑΓΙΩΤΗΣ ΚΟΝΙΔΑΡΗΣ στις 6:45 μ.μ. 6 σχόλια:\nΕτικέτες ΝΕΑ ΤΗΣ ΛΕΥΚΑΔΑΣ- Άρθρα\nΤελικά δεν έχω αποφασίσει ακόμα, είμαι στο ψάξιμο. Μιλάω για το αν είναι καλύτερα να είσαι γάτα ή άνθρωπος. Δεν ξέρω αν άλλοι είχαν το δικαίωμα της επιλογής, αλλά εμένα τουλάχιστον δε με ρώτησε κανείς. Κι έτσι έγινα γάτα. Βέβαια από το να γινόμουν ιπποπόταμος είναι μάλλον καλύτερα. Ποιος θα μου αγόραζε ένα βαρέλι κροκέτες την ημέρα; Και δε συζητώ καν το ενδεχόμενο να γινόμουν ποντίκι. Γάτα είμαι, δεν είμαι ηλίθια.\nΔε θέλω να σας σπαράξω την καρδιά, αλλά είμαι ορφανή. Ή τουλάχιστον έχω πολύ καιρό να δω τους γονείς μου. Μια μέρα τα μονίμως ορθωμένα αυτιά μου συνέλαβαν τη φράση "την πέταξαν στο δρόμο". Αυτό έδωσε απάντηση σε πολλά ερωτηματικά, αλλά δεν απάλυνε την αίσθηση της απώλειας. Κατόπιν βέβαια έμαθα πως κάπως έτσι είναι η ζωή των γατιών και λιγουλάκι παρηγορήθηκα. Έμαθα ακόμη τι κουμάσι ήταν ο πατέρας μου και έτσι ίσως ήταν καλύτερα που έμεινα μόνη. Τελοσπάντων, κανένα παρελθόν δεν είναι καλύτερο από ένα ικανοποιητικό παρόν και ένα ευοίωνο μέλλον. Και όσο γι' αυτά, πρώτα ο Θεός, φαίνονται εξασφαλισμένα.\nΔε θέλω να σας κουράσω με περιττές λεπτομέρειες, αλλά έχω πια σπίτι, φαγητό, φίλους, φροντίδα και πολύ ελεύθερο χρόνο για διασκέδαση. Αυτοί οι δύο άνθρωποι που με συμμάζεψαν μοιάζουν αρκετά εντάξει, αν κι έχω πάντα το νου μου, γιατί με τους ανθρώπους δεν ξέρεις ποτέ... Εκείνος ο γκρίζος κεραμιδόγατος, που συναντώ καμιά φορά στην πλατεία, δίπλα στον κάδο των σκουπιδιών, και που δεν χάνει ευκαιρία να μπλεχτεί σε καβγάδες, δε χάνει και ευκαιρία να κατηγορεί τους ανθρώπους. Τυράννους τους ανεβάζει, σκαιούς τους κατεβάζει. Βέβαια το λεξιλόγιο του δεν είναι ακριβώς αυτό, όμως η ανατροφή μου δε μου επιτρέπει να είμαι ακριβής. Γιατί δε θυμάμαι αν σας το είπα, είμαι μια γάτα καλλιεργημένη. Σε ένα σπίτι με τόσα βιβλία πως αλλιώς θα μπορούσε να γίνει; Πάντως ο Γκρίζος (δεν ξέρω το πραγματικό του όνομα- δεν το λέει ποτέ), έχει μάλλον άδικο. Σε τελική ανάλυση αν δεν υπήρχαν τα σκουπίδια των ανθρώπων, αυτός με τι θα τρεφόταν;\nΠροσωπικά δεν έχω παράπονο από τους ανθρώπους που με φροντίζουν. Εντάξει, συνηθίζουν να χρησιμοποιούν τον όρο "αφεντικό", αλλά δε βαριέστε, αφού δεν μπορούν να το εφαρμόσουν κιόλας, μικρό το κακό. Το σημαντικό είναι ότι βρίσκω ζεστασιά, το καθαρό μου καλάθι και τρία (τουλάχιστον) γεύματα την ημέρα με μοναδικό αντάλλαγμα το να τους κάνω μερικές ώρες παρέα και να τους αφήνω να με χαϊδεύουν και να με παρατηρούν όταν παίζω. Εκτιμώ ότι είναι μια συμφέρουσα ανταλλαγή. Μερικές φορές βέβαια καταντούν ενοχλητικοί, όταν ας πούμε, σα γάτα που είμαι θέλω το χρόνο μου να στοχαστώ, κι αυτοί θέλουν παιχνίδια και χαρές. Τι να κάνουμε, τους φίλους τους δέχεσαι με τα ελαττώματά τους. Κάνω τότε την παιχνιδιάρα, κυνηγάω το κουδουνιστό μπαλάκι που μου πετάνε, χώνω το κεφάλι μου κάτω από το χαλί, σηκώνομαι στα δύο πόδια και γενικά επιδίδομαι σε όλων των ειδών τα καραγκιοζιλίκια ή τουλάχιστον αυτά που δείχνουν να τους διασκεδάζουν. Και μη βιαστείτε να με κατακρίνετε γιατί και οι ηθοποιοί την ίδια δουλειά κάνουν για να βγάλουν το ψωμί τους. Και μιας και είπα ψωμί, μετά το σόου κινούμαι προς το καινούριο μου πιατάκι και νιαουρίζω βραχνά υπενθυμίζοντάς τους ότι δεν είναι μόνο το νηστικό αρκούδι που δε χορεύει. Το κόλπο πιάνει σχεδόν πάντα. Τελικά οι άνθρωποι είναι βολικοί αν ξέρεις να τους χειριστείς.\nΤο μόνο πρόβλημα που αντιμετωπίζω με τους ανθρώπους είναι το γλωσσικό. Μιλούν πολύπλοκα και όταν μου απευθύνονται, έχουν ένα γλυκερό ύφος που ενίοτε γίνεται δηκτικό ή διδακτικό. Πόσο με εκνευρίζει αυτό! Αλλά είπαμε, η ανατροφή μου, με εμποδίζει να εκδηλώνω τα συναισθήματα της στιγμής, πράγμα που με το χρόνο διαπιστώνεις ότι σε γλιτώνει από πολλούς μπελάδες. Πάντως καταλαβαίνω τα περισσότερα απ' όσα λένε. Αυτοί πάλι δε δείχνουν να καταλαβαίνουν και πολλά απ' όσα τους λέω εγώ. Αν και τώρα που το σκέφτομαι και μεταξύ τους δε φαίνεται να αλληλοκατανοούνται. Αυτό όμως δεν είναι δικό μου πρόβλημα.\nΤόση ώρα σας μιλώ και δε συστήθηκα. Ασυγχώρητο εκ μέρους μου, αν και δε φάνηκε να το προσέξατε. Ε, λοιπόν με λένε Κιάρα. Ούτε αυτό το διάλεξα εγώ και για να είμαι ειλικρινής δε μου αρέσει καθόλου. Μάλιστα, όταν με αποκαλούν έτσι, δε μπαίνω καν στον κόπο να στρέψω το κεφάλι μου. Ελπίζω κάποια στιγμή να τους αποθαρρύνω, αν και τα εναλλακτικά "Ψιψίνα", "Μωρή", "Μη" και "Ρουφιάνα" επίσης δε με ενθουσιάζουν. Ο αρσενικός του σπιτιού πάλι έχει ένα όνομα που αρχίζει από Π και είναι θεόρατο. Τον λέω λοιπόν απλά: "ο κύριος Πι". Η γυναίκα (έτσι λένε οι άνθρωποι τα θηλυκά σαν εμένα) αντιστοίχως ονομάζεται Σ. Σαφώς πιο ευκολοπρόφερτο όνομα. Μερικές φίλες μου έχουν ονόματα που μοιάζουν με τα χρώματα στο τρίχωμά τους, όπως η Λεύκω και η Κανέλα Υποψιάζομαι ότι κι εδώ έχουν βάλει το χεράκι τους οι άνθρωποι. Αναρωτιέμαι αν θα άρεσε στους ίδιους να τους αποκαλούν σύμφωνα με τα εξωτερικά τους χαρακτηριστικά, πχ ο Λευκός Καραφλός ή η Ασπρουλιάρα με Φακίδες. Αμφιβάλω.\nΤο ενδιαφέρον με το καινούριο μου σπίτι (μένω μόλις τέσσερις μήνες, αν όμως αναλογιστεί κανείς ότι αυτή είναι η μισή μου ζωή, ίσως το "καινούριο" να είναι καταχρηστικό) είναι η πληθώρα των ερεθισμάτων. Κάθε μέρα μαθαίνω κάτι καινούριο. Όπως τις προάλλες που έστρωσαν χαλιά. Ομολογώ ότι δεν είχα ξαναδεί κάτι τέτοιο. Αρχικά νόμισα ότι το κάνουν για να μπορώ να κάθομαι άνετα χωρίς να κρυώνω. Τελικά διαπίστωσα ότι κάθονται αυτοί και συνήθως διαβάζουν. Τώρα, το γιατί δε μ' αφήνουν να χρησιμοποιώ τους άδειους πια καναπέδες, εξακολουθεί να αποτελεί μυστήριο. Ο Γκρίζος λέει ότι οι άνθρωποι έχουν μια αρρωστημένη μανία με καθετί που θεωρούν ότι τους ανήκει. Ίσως σε αυτό να μην έχει άδικο, γιατί πριν μια βδομάδα που σκαρφάλωσα σ' ένα ράφι της βιβλιοθήκης για να ρίξω μια ματιά, άρχισαν πάλι τις φωνές εν χορώ. Αναγκάστηκα να κατέβω κακήν κακώς. Μα πως κάνουν έτσι; Νομίζουν ότι η γνώση είναι αποκλειστικά δικό τους προνόμιο; Τελοσπάντων, περίμενα να μου αδειάσουν τη γωνιά και βρήκα την ευκαιρία να περιεργαστώ μερικούς τίτλους στα βιαστικά. Μια απ' αυτές τις μέρες θα ανέβω στο παραπάνω ράφι, μου φαίνεται πιο ενδιαφέρον.\nΠάντως αυτή δεν είναι η μόνη παραξενιά που έχει ο Πι και η Σ. Μ' αφήνουν ν' αλωνίζω στο σπίτι όλη τη μέρα και το βράδυ που σκοπεύω να αναπαύσω το γατίσιο κορμί μου, με βγάζουν έξω, στα σκαλιά, ευτυχώς μαζί με το καλάθι μου. Τότε παίρνω ένα περίλυπο ύφος, σα να είμαι το πιο αδικημένο πλάσμα του κόσμου. Όχι πως στενοχωριέμαι ιδιαίτερα, αλλά έχω διαπιστώσει ότι αυτό τους προκαλεί ένα κύμα τύψεων, οπότε το εκμεταλλεύομαι καθώς είναι ακόμα ευκολότερο να μου κάνουν μικρές χάρες. Και οι μικρές χάρες δίνουν και μικρές χαρές, ό,τι δηλαδή χρειάζεται ένα ζωντανό του θεού για να ζει καλά. Φυσικά δεν κοιμάμαι όλα τα βράδια. Μόλις κλείσει η πόρτα και το αδιάκριτο βλέμμα των ανθρώπων αποτραβηχτεί, έρχεται η ώρα για μερικές ενδιαφέρουσες νυχτερινές περιπέτειες. Αν δε με μαρτυρήσετε, σας υπόσχομαι να σας μιλήσω γι' αυτές σε πρώτη ευκαιρία. Μέχρι τότε θα συνεχίσω να ζω τη γατίσια ζωή μου. Το αυτό επιθυμώ και δι υμάς.\nΑναρτήθηκε από ΠΑΝΑΓΙΩΤΗΣ ΚΟΝΙΔΑΡΗΣ στις 4:49 μ.μ. 4 σχόλια:\nΠΙΘΗΚΟΙ ΚΑΙ ΣΩΤΗΡΕΣ\nΠρόσφατα πήρε το μάτι μου μια έρευνα που πραγματοποίησε κάποια επιστημονική ομάδα Ιαπώνων, προεξάρχοντος του καθηγητή Ματσουκάβα και η οποία είχε σα στόχο της τη διερεύνηση και σύγκριση της μνήμης σε ανθρώπους και χιμπαντζήδες. Να τι έκανε λοιπόν ο πονηρός ερευνητής: πήρε 3 εκπαιδευμένους χιμπαντζήδες και τους προέβαλε σε μια οθόνη υπολογιστή αριθμούς από το 1 έως το 9 σε μικρά κουτάκια και σε τυχαίες θέσεις που άλλαζαν κάθε φορά. Οι αριθμοί εμφανίζονταν για κλάσματα του δευτερολέπτου και κατόπιν έσβηναν αφήνοντας μόνο τα λευκά κουτάκια. Τα ζωντανά έπρεπε να θυμηθούν τη σειρά εμφάνισης των αριθμών- σημειώνω ξανά ότι άλλαζε κάθε φορά η θέση τους. Οι πίθηκοι είχαν να τα βάλουν όχι μόνο με τη δυσκολία του εγχειρήματος, αλλά και με τρεις φοιτητές που τους συναγωνίζονταν!\nΑν βέβαια κέρδιζαν οι άνθρωποι δε θα έγραφα τώρα αυτό το σποτ, οπότε ευφυείς καθώς είστε καταλαβαίνετε ότι κέρδισαν οι πιο τριχωτοί από τους αντιπάλους και μάλιστα με ποσοστό επιτυχίας κοντά στο 85%, έναντι του ισχνού 49% του είδους μας! Επειδή η δύσκολη αυτή διαδικασία -αν δεν το πιστεύετε δοκιμάστε τη, εγώ δεν ξεπέρασα ποτέ το 60%, παρότι η μνήμη μου είναι ένα από τα λίγα πράγματα που δε με κάνουν να ντρέπομαι- απαιτεί αναμφισβήτητα ευφυΐα και ευστροφία, ο Ματσουκάβα βιάστηκε να συμπεράνει ότι ο άνθρωπος δεν είναι πιθανότατα το εξυπνότερο είδος στον πλανήτη Γη (για να μη μιλήσουμε για έξω απ' αυτήν!). Εδώ βέβαια αρχίζουν οι ενστάσεις και λέω να αναλάβω (αρχικά) το ρόλο του απολογητή του ανθρώπινου είδους. Πρώτον, αυτό που μετρήθηκε ήταν η κοντοπρόθεσμη μνήμη και τίποτε περισσότερο. Δε θα είχαμε τα ίδια αποτελέσματα αν μεταξύ της προβολής και της επιλογής μεσολαβούσαν πέντε λεπτά ή περισσότερο. Δεύτερον, η ευφυΐα είναι κάτι σαφώς πιο πολύπλοκο από την ευκολία αποστήθισης. Τρίτον, δεν πρέπει να παραγνωρίζουμε ότι υπάρχουν διαφορετικά είδη ευφυΐας (άλλη πχ η μαθηματική, άλλη η χωρική, άλλη η λεκτική κ.ο.κ.). Τέταρτον, οι χιμπαντζήδες είχαν εκπαιδευτεί για να ανταποκρίνονται στο συγκεκριμένο πείραμα (πιθανότατα με τελικό βραβείο μια λαχταριστή μπανάνα), ενώ δεν μπορώ να φανταστώ τους ηττημένους να υποβάλλονται σε μακρόχρονη εξάσκηση στο σπορ αυτό (αν και με τους Γιαπωνέζους δεν ξέρεις ποτέ...).\nΑυτό που εξηγεί κατά την ταπεινή μου άποψη το ούτως ή άλλως εντυπωσιακό (ή οδυνηρό αν θέλετε) αποτέλεσμα του πειράματος, είναι η ικανότητα που έχουν αναπτύξει κάποια από τα πρώιμα πρωτεύοντα να ανταποκρίνονται άμεσα σε ερεθίσματα, που έχουν να κάνουν εν τέλει με την επιβίωσή τους. Φανταστείτε ένα λιοντάρι να επιτίθεται σε έναν πίθηκο. Η αντίδραση του υποψήφιου θύματος θα είναι ακαριαία και συνήθως αποτελεσματική: θα ανέβει στο πλησιέστερο δέντρο (κι αν έχει και όρεξη για πλάκα θα αρχίσει να πετάει και τίποτα καρύδες). Αντίθετα ένας άνθρωπος θα πρέπει να δαπανήσει μερικά δευτερόλεπτα ώστε να κατανοήσει τον κίνδυνο και να αποφασίσει τι πρέπει να κάνει: να μείνει ασάλευτος, να προσπαθήσει να κρυφτεί, να αμυνθεί ή να τρέξει ( με το τελευταίο να προηγείται σαφώς στις προτιμήσεις των τηλεθεατών). Κοντοπρόθεσμα ο άνθρωπος είναι χαμένος. Μακροπρόθεσμα μαθαίνει να αντιπαρέρχεται τις διαιτολογικές προτιμήσεις των σαρκοβόρων (πχ φτιάχνοντας όπλα ή εκπαιδευτικές ταινίες τύπου "Ταρζάν").\nΤο πείραμα εν τούτοις παραμένει σημαντικό -κι εδώ τελειώνει η υπεράσπιση του ανθρώπου ή μάλλον της ευφυΐας του- και εξαιτίας ενός άλλου λόγου. Του ότι δηλαδή δείχνει προς την κατεύθυνση του επαναπροσδιορισμού της σχέσης μας με τη φύση και τα συστατικά της. Σαφώς και δεν είμαστε μόνοι μας στον κόσμο της εξυπνάδας, πόσω μάλλον στον κόσμο, σκέτο. Θα μου πείτε με το δίκιο σας, ένα τέτοιο πείραμα περίμενες για να το καταλάβεις; Όχι βέβαια, απλά το μυαλό μου (ασύντακτο όπως πάντα) πηδάει σε κάτι άλλο που άκουσα αυτές τις μέρες και έχει να κάνει με την συνδιάσκεψη για τις κλιματικές αλλαγές στο Μπαλί. Πολλάκις ειπώθηκε η φράση "να σώσουμε τον πλανήτη, να σώσουμε τη φύση" κτλ. Όπα ρε παιδιά! Γεμίσαμε σωτήρες! Αυτή η υπέρμετρη αλαζονεία μας, που δεν αποσβένεται ούτε κι όταν έχουμε (θεωρητικά) αγνές προθέσεις. Γιατί η θέση του "σωτήρα" προϋποθέτει και θέση κυρίαρχου ή κάποιου σε θέση ισχύος. Την οποία ισχύ ελάχιστοι έχουν την καλοσύνη να απεκδυθούν. Ε, λοιπόν φίλτατοι, ούτε ισχυροί είμαστε, ούτε και ο πλανήτης χρειάζεται να τον σώσουμε! Αυτό που χρειάζεται είναι να τον αφήσουμε ήσυχο! Και είναι σίγουρο ότι αν προχωρήσουμε σε μια καταστροφή παγκόσμιας κλίμακας, πράγμα πολύ πιθανό βάσει της ηλιθιότητας που μας διακρίνει(άκου 49%!), ο άνθρωπος δεν θα είναι καθόλου το τελευταίο είδος που θα εξαφανιστεί. Δεδομένου δε ότι οι συνθήκες δημιουργίας ζωής θα παραμείνουν (υδρογόνο, οξυγόνο, άνθρακας, άζωτο, κεραυνοί και υψηλή θερμοκρασία), τότε η ζωή θα επανέλθει αργά και σταθερά, τουλάχιστον για όσο θα ζει ο μεσήλικας ήλιος μας (και το "μας" δεν είναι κτητικό, αλλά φιλικό). Απλά, απλούστατα, η Γη (και όχι η Γη Μας) θα έχει αποβάλει τον άνθρωπο, όπως αποβάλεται ένα μισερό έμβρυο. Και ίσως τότε κάποιες μορφές ανθρωπιδών- όπως οι συμπαθείς χιμπαντζήδες του πειράματος- να έχουν την οξύνοια αλλά και την ευαισθησία να ζήσουν στη Φύση και όχι από τη Φύση.\nΔεν ξέρω μάλιστα μήπως θα ήταν προτιμότερο να κάνουμε γαργάρα τον εγωισμό μας και να παραδώσουμε από τώρα τη σκυτάλη σε άλλα είδη Κι εμείς να την κάνουμε με ελαφρά πηδηματάκια (σαν πίθηκοι ας πούμε) από τον πλανήτη. Σταματήστε τη Γη να κατέβω!\nΑναρτήθηκε από ΠΑΝΑΓΙΩΤΗΣ ΚΟΝΙΔΑΡΗΣ στις 1:37 μ.μ. Δεν υπάρχουν σχόλια:\nΤΟ ΣΚΑΚΙ ΓΙΑ ΤΟΥΣ ΑΠΕΞΩ\nΜιας και ξεκίνησα αυτή την ιστορία με τα σχόλια για το βασιλικό παιχνίδι, θα ήταν μάλλον παράλειψη να μην αναφέρω και κάμποσα ενδιαφέροντα που ειπώθηκαν από χείλη διασημοτήτων. Κάποια είναι βαρύγδουπα, κάποια άλλα απλά χιουμοριστικά, τα περισσότερα πάντως ευφυή και άρα αξιόλογα. Για μια ακόμα φορά δε θα χρειαστεί να σχολιάσω, πράγμα καθόλου ενοχλητικό αν το καλοσκεφτεί κανείς.\nΣκεφτείτε, εξετάστε τα σχόλια αυτά. Και σχολιάστε τα, δεν είναι στο απυρόβλητο. Άλλωστε μια φράση εν είδει αφορισμού καταδεικνύει πρώτα απ' όλα το δείκτη ευφυϊας του σχολιαστή κι όχι πάντα το δείκτη αλήθειας του σχολίου.\n-Η ζωή είναι σαν μια παρτίδα σκάκι :αλλάζει σε κάθε κίνηση (Κινέζικη παροιμία)\n-Το σκάκι είναι μια θάλασσα, που το κουνούπι μπορεί να πιεί νερό και ο ελέφαντας να κολυμπήσει (Ινδική παροιμία)\n-Αν οι ηγεμόνες δεν ξέρουν σκάκι, πως πιστεύουν ότι μπορούν να διοικήσουν το βασίλειό τους; (Χοσρόης Β')\n-Η σκακιέρα είναι ο κόσμος, τα κομμάτια είναι τα φαινόμενα του Σύμπαντος, οι κανόνες του παιχνιδιού είναι οι Νόμοι της Φύσης και ο αντίπαλος είναι κρυφός. (Τ.Χάξλεϋ)\n-Η ζωή είναι σαν το σκάκι, με μάχες, συναγωνισμούς, καλά και δυσάρεστα γεγονότα. (Β.Φραγκλίνος)\n-Το σκάκι δεν είναι σαν τη ζωή, έχει κανόνες. (Μπ. Πάστερνακ)\n-Η ζωή είναι πολύ μικρή για να παίξω σκάκι. (Λόρδος Βύρωνας)\n-Για το σκάκι έχουν πει ότι δεν αρκεί μια ζωή για να ασχοληθείς μαζί του. Ναι, αλλά αυτό είναι λάθος της ζωής, όχι του σκακιού! (Γ.Ε.Νάπιερ)\n-Δεν είναι όλοι οι καλλιτέχνες σκακιστές, αλλά όλοι οι σκακιστές είναι καλλιτέχνες. (Μ.Ντουσάμπ)\n-Οι καινούριες ιδέες είναι σαν τα πιονάκια που προχωρούν μπροστά. Μπορεί να νικηθούν, αλλά μπορεί και να ξεκινήσουν ένα νικηφόρο αγώνα. (Γ.Β.Γκαίτε)\n-Το σκάκι είναι ένα πραγματικό γυμνάσιο πνεύματος (Μπ. Πασκάλ)\n-Γίνε σκακιστής, όχι πιόνι. (Ρ. Τσάρελ)\n-Το σκάκι είναι μια γελοία ενασχόληση που κάνει τους τεμπέληδες να πιστεύουν ότι κάνουν κάτι πολύ έξυπνο, ενώ χάνουν το χρόνο τους. (Τζ.Μπ.Σω)\n-Κάθε πιόνι είναι μια εν δυνάμει βασίλισσα. (Τζ.Μαίησον)\n-Ο άνθρωπος είναι ένα παράξενο πλάσμα που, σαν το σκακιστή, νοιάζεται πιότερο για τη διαδικασία που θα πετύχει το στόχο του, παρά για τον ίδιο το στόχο. (Φ.Ντοστογιέβσκι)\n-Δεν με δέχτηκαν στην ομάδα σκάκι λόγω του ύψους μου...(Γ.Άλεν)\n-Ξέρετε, σύντροφε Πάχμαν, δεν μου αρέσει που είμαι υπουργός. Θα προτιμούσα κάτι πιο επαναστατικό, για παράδειγμα, να είμαι σκακιστής σαν εσάς. ("Τσε" Γκεβάρα)\nΑναρτήθηκε από ΠΑΝΑΓΙΩΤΗΣ ΚΟΝΙΔΑΡΗΣ στις 3:00 μ.μ. 2 σχόλια:


Μεσσήνη: Ίδρυση συνεταιρισμού για ιπποφαές\nΣε συνάντηση που έγινε στις 22 Απριλίου στο Δημαρχείο Μεσσήνης τα μέλη ενέκριναν το καταστατικό για την ίδρυση Συνεταιρισμού και εξέλεξαν προσωρινή διοίκηση, που θα αναλάβει την κατάθεση του εγκεκριμένου καταστατικού.\nΑυτή αποτελείται από τους: Βασίλη Κωνσταντινίδη, Στέλιο Σαραντόπουλο, Κώστα Φρούσιο, Δημήτρη Γάλλο, Φώτη Κουτσαντώνη και τη νομική σύμβουλο της ομάδας Αρτεμις Διδίλη.\nΟ συνεταιρισμός θα έχει έδρα τη Μηλίτσα του Δήμου Μεσσήνης και θα αριθμεί 100 μέλη, τα οποία προέρχονται από όλη την Ελλάδα. Εν τω μεταξύ η πρώτη παραγωγή που θα βγει φέτος από το συνεταιρισμό στη Μεσσηνία θα είναι φύλλα για ρόφημα. Ενας από τους πρωτοπόρους παραγωγούς ιπποφαούς στη Μεσσηνίας, ο Βασίλης Κωνσταντινίδης, ξεκίνησε την καλλιέργεια το 2010 στη Μηλίτσα.\nΑκολούθησαν περίπου 30 οι οποίοι ασχολούνται με τη συγκεκριμένη καλλιέργεια στην Καλαμάτα, το Ζευγολατιό, την Κυπαρισσία και αλλού στη Μεσσηνία. Σήμερα στην Περιφέρεια Πελοποννήσου καλλιεργούνται 200 στρέμματα του συγκεκριμένου φυτού. Μιλώντας στην "Ε" ο κ. Κωνσταντινίδης είπε ότι «το "Πελοποννησιακό ιπποφαές" δεν θα λειτουργήσει σαν συνεταιρισμός αλλά σαν εταιρεία, για να μπορέσουμε να πάρουμε την υπεραξία των κερδών από τη μεταποίηση». Εξάλλου στόχος είναι η δημιουργία μιας σύγχρονης μονάδας επεξεργασίας και μεταποίησης του καρπού του, που αναμένεται να ξεκινήσει τη λειτουργία της το 2013. Ετσι το «Πελοποννησιακό ιπποφαές» θα έχει τη δική του φίρμα και θα παράγει τα δικά του προϊόντα - μεταξύ άλλων λικέρ και μαρμελάδα! Ενδεικτικά αναφέρουμε ότι οι κινέζοι παράγουν περίπου 200 προϊόντα απο την επεξεργασία του ιπποφαές.\nΠρόσθεσε δε ότι «στο σχέδιο είναι και η καλλιέργεια αρωματικών φυτών». Μάλιστα σε αυτό το στάδιο γίνονται οι σχετικές μελέτες που στόχο έχουν την καλλιέργεια στη μεσσηνιακή γη λεβάντας, μελισσόχορτου, ρίγανης, λουΐζας κ.λπ.\nΕίπε επίσης ότι παρατηρεί στροφή στην καλλιέργεια της γης και φέρνει σαν παράδειγμα τον ίδιο. Επισημαίνει ωστόσο πως χρειάζεται προσοχή στο πως θα οργανώσεις σωστά μια καλλιέργεια από το χωράφι μέχρι την μεταποίηση και εμπορία του παραγόμενου προϊόντς. Σαν παράδειγμα μάλιστα έφερε την καλλιέργεια ιπποφαούς. Είπε ότι «δεν μπορούν κάποιοι να διαδίδουν ότι έχει απόδοση 5.000 ευρώ το στρέμμα, δεν είναι σωστό». Και αυτός είναι ένας από τους λόγους που θα πρέπει «να υπάρχει μια ομάδα παραγωγών με κοινό στόχο. Να υπάρχουν προδιαγραφές και η ομάδα αυτή να κάνει την μεταποίηση και να πουλάει».\nΣημείωσε επίσης ότι οι στόχοι σε μια καινούργια καλλιέργεια θα πρέπει να ξεκινούν από χαμηλά. Οι πρώτες καλλιέργειες ιπποφαούς στη Μεσσηνία υπολογίζει ότι με τις σημερινές τιμές, θα βγάλουν 1.000 ευρώ, με την προϋπόθεση ότι κάθε στρέμμα θα βγάλει 750 κιλά.\nΚαταλήγοντας, ο Βασίλης Κωνσταντινίδης μίλησε για την καλή συνεργασία και τη συμπαράσταση του Δήμου Μεσσήνης στην προσπάθεια που γίνεται. «Εχουμε μεγάλη στήριξη από το δήμαρχο Μεσσήνης και τη δημοτική αρχή», ανέφερε.


Βελτίωση της εμπιστοσύνης και αναθέρμανση της οικονομίας | analitis.gr\nΒελτίωση της εμπιστοσύνης και αναθέρμανση της οικονομίας\nΓια «συνεχή βελτίωση της εμπιστοσύνης» και για «αναθέρμανση της οικονομίας» έκανε λόγο σε δηλώσεις του στη Θεσσαλονίκη, ο πρόεδρος της Ένωσης Ελληνικών Τραπεζών (ΕΕΤ), πρόεδρος του Χρηματιστηρίου Αθηνών και πρόεδρος της Τράπεζας Πειραιώς, Γιώργος Χαντζηνικολάου, υπογραμμίζοντας ότι αυτές οι «καλές εξελίξεις» είναι «προϋποθέσεις και καλοί οιωνοί για το μέλλον».\n«Η χώρα στα τελευταία χρόνια έχει σημειώσει μεγάλη πρόοδο, η οποία αντικατοπτρίζεται όχι μόνο στην οικονομία, αλλά και στο τραπεζικό σύστημα. Βλέπουμε συνεχή βελτίωση της εμπιστοσύνης, η οποία έχει μετατραπεί σε επιστροφή καταθέσεων, βλέπουμε πρόοδο στη μείωση των κόκκινων δανείων και βλέπουμε, γενικά, μια αναθέρμανση της οικονομίας. Όλες αυτές είναι προϋποθέσεις και καλοί οιωνοί για το μέλλον» τόνισε ο κ. Χαντζηνικολάου και συνέχισε:\n«Οι τράπεζες είναι ήδη χορηγοί χρηματοδοτήσεως στην ιδιωτική οικονομία και θα παραμείνουν για να χρηματοδοτήσουν την ανάπτυξη, καθώς πάμε μπροστά. Όλες αυτές είναι καλές εξελίξεις. Ήδη, έχουν καταγραφεί από τους επενδυτές και εδώ στην Ελλάδα και στο εξωτερικό και αυτό το βλέπουμε να αποτυπώνεται επίσης στην αύξηση των μετοχών των τραπεζών. Λοιπόν, είμαστε σε μια φάση, είναι καλή, ελπίζουμε να τη συνεχίσουμε».\n«Πιστεύουμε ότι το 2019 θα είναι μια χρονιά ανάπτυξης. Αισιοδοξούμε ότι Θα δώσουμε τέσσερα δισεκατομμύρια νέες χρηματοδοτήσεις, ήδη το πρώτο τρίμηνο του 2019 έχουμε ξεπεράσει το ένα δισεκατομμύριο. Άρα είμαστε στη σωστή κατεύθυνση για να πετύχουμε τους στόχους μας και είμαστε ιδιαίτερα αισιόδοξοι ότι με την προσπάθεια αυτή θα βοηθήσουμε κι εμείς και το υπόλοιπο τραπεζικό σύστημα, στην ανάπτυξη της ελληνικής οικονομίας. Μια ανάπτυξη, που την περιμένουμε να είναι πάνω από 2% ίσως 2,2%, 2,3%» υπογράμμισε ο κ. Μεγάλου και συνέχισε:\n«Ειδικά στα καταναλωτικά και στα στεγαστικά και στα δάνεια μικρών επιχειρήσεων, θέλω να τονίσω, ότι το 2019 το πρώτο τρίμηνο ξεκίνησε πολύ δυνατά. Ήδη, είμαστε παραπάνω από τους στόχους τους οποίους έχουμε θέσει και εμείς αλλά και γενικότερα πιστεύω το ελληνικό τραπεζικό σύστημα και έχουμε την αίσθηση ότι εισερχόμαστε σε μια νέα κανονικότητα. Αυτό είναι κάτι το οποίο μας δίνει μια αισιοδοξία για το 2019».\n«Το 2018 μειώσαμε τα μη εξυπηρετούμενα δάνεια, κατά πέντε δισεκατομμύρια, τη μεγαλύτερη μείωση από όλες τις συστημικές τράπεζες στο ελληνικό τραπεζικό σύστημα» είπε ο κ. Μεγάλου και αναφερόμενος στην Τράπεζα Πειραιώς πρόσθεσε: «Έχει δώσει τις περισσότερες χρηματοδοτήσεις, πάνω από τρία δισεκατομμύρια, νέες εκταμιεύσεις, το 2018. Ένα μεγάλο μέρος από αυτές τις εκταμιεύσεις έχουν έρθει στη Β. Ελλάδα και στη Μακεδονία συγκεκριμένα. Έχει μειώσει με μεγάλη επιτυχία τα λειτουργικά της έξοδα και για πρώτη φορά έχει κατορθώσει και έχει δώσει το 2018 σημαντικά μεγέθη σε σχέση με το παρελθόν και σε καταναλωτικά και σε στεγαστικά δάνεια».\n«Είναι ένας φιλόδοξος στόχος, αλλά είναι εφικτός. Πιστεύουμε ότι μπορούμε να τον πετύχουμε και ταυτόχρονα να χρηματοδοτήσουμε την ελληνική οικονομία» είπε ο κ. Μεγάλου και πρόσθεσε : «Ο λόγος δάνεια προς καταθέσεις στην Τράπεζα Πειραιώς, λόγω της μεγάλης ρευστότητας που έχουμε, είναι κάτω από 100%, είμαστε στο 85% και αυτό μας δίνει τη δυνατότητα να θέλουμε να χρηματοδοτήσουμε και μπορούμε να χρηματοδοτήσουμε και επιχειρηματικά και μικρομεσαίων επιχειρήσεων και καταναλωτικά και δάνεια small business και βέβαια στεγαστικά δάνεια. Και υπολογίζουμε τέσσερα δισεκατομμύρια το 2019 να κατευθυνθούν σε νέες χρηματοδοτήσεις».\nΤο CSR HELLAS (Ελληνικό Δίκτυο για την Εταιρική Κοινωνική Ευθύνη) συμμετέχει στο νέο Διοικητικό Συμβούλιο του CSR Europe, για την...


Τι είναι η γρίπη τύπου Β ~ fotovoltos\nΤι είναι η γρίπη τύπου Β\n7:08 π.μ. fotovoltos gr No comments\nΣύμφωνα με την επιδημιολογική έκθεση του ΚΕΕΛΠΝΟ, επικρατούντες υπότυποι γρίπης για το διάστημα 2017-2018 είναι ο Β και ο A (H1N1)pdm09. Από τις αρχές Οκτωβρίου 2017 έως τις 25 Μαρτίου 2018 καταγράφηκαν\n95 σοβαρά κρούσματα εργαστηριακά επιβεβαιωμένης γρίπης, εκ των οποίων τα 91 νοσηλεύτηκαν σε Μ.Ε.Θ.\nεξ αυτών των κρουσμάτων εμβολιασμένα ήταν τα 12 (13%).\nΤο ίδιο χρονικό διάστημα καταγράφηκαν συνολικά 28 θάνατοι από εργαστηριακά επιβεβαιωμένη γρίπη.\nΟι 24 θάνατοι αφορούσαν σε ασθενείς που νοσηλεύτηκαν σε Μ.Ε.Θ και 4 σε ασθενείς χωρίς νοσηλεία σε Μ.Ε.Θ.\nΑπό το σύνολο των 28 που πέθαναν, μόνο τρία κρούσματα ήταν εμβολιασμένα για τη γρίπη.\nΣύμφωνα με τα στοιχεία του ΚΕΕΛΠΝΟ, η δραστηριότητα της γρίπης στην Ελλάδα συνεχίζει να παρουσιάζει πτωτική τάση, ενώ τονίζεται η σημασία του αντιγριπικού εμβολιασμού ως ο καλύτερος τρόπος προφύλαξης από τη γρίπη.\nΚατά την περίοδο αυξημένης κυκλοφορίας του ιού της γρίπης συστήνεται η έγκαιρη χορήγηση αντι-ιικών σε ασθενείς με σοβαρή συμπτωματολογία ανεξαρτήτως παραγόντων κινδύνου για επιπλοκές από τη γρίπη, χωρίς να είναι αναγκαία η εργαστηριακή επιβεβαίωση της γρίπης.\nΗ γρίπη είναι μια οξεία νόσος του αναπνευστικού συστήματος που προκαλείται από τους ιούς της γρίπης. Υπάρχουν τρεις τύποι ιών γρίπης, οι A, B και C.\nΟι ιοί τύπου Α ή Β αποτελούν τα κύρια αίτια γρίπης στον άνθρωπο, ενώ οι περιπτώσεις γρίπης από ιούς τύπου C είναι πολύ σπάνιες. Οι ιοί της γρίπης προσβάλλουν το ανώτερο ή/και το κατώτερο τμήμα του αναπνευστικού συστήματος (μύτη, φάρυγγας, λάρυγγας, βρόγχοι). Στην καθημερινή γλώσσα, ο όρος «γρίπη» χρησιμοποιείται συχνά ως συνώνυμο του «κρύωμα» ή «ίωση» αλλά, με την αυστηρή ιατρική έννοια του όρου, «γρίπη» είναι η νόσος που οφείλεται στους παραπάνω συγκεκριμένους ιούς.\nΣύμφωνα με τους ειδικούς στην Ελλάδα η γρίπη τύπου Β κυριαρχεί φέτος στα κρούσματα της νόσου που καταγράφονται στη χώρα μας αλλά και στις άλλες ευρωπαϊκές χώρες – ο Β είναι το κυρίαρχο στέλεχος, όπως λενε οι επιστήμονες.\nΗ γρίπη μεταδίδεται από το ένα άτομο στο άλλο, όταν ένας ασθενής βήχει, φταρνίζεται ή μιλά και διασπείρει τους ιούς στον αέρα με τη μορφή πολύ μικρών, αόρατων σταγονιδίων. Οι ιοί της γρίπης επίσης μεταδίδονται μέσω των χεριών, όταν κάποιος αγγίζει αντικείμενα και επιφάνειες που έχουν μολυνθεί και στη συνέχεια πιάνει τα μάτια του, τη μύτη ή το στόμα του.\nΟι ενήλικες μπορεί να μεταδώσουν τη νόσο μία ημέρα πριν αρρωστήσουν έως 5–7 ημέρες από τη στιγμή που θα εκδηλώσουν τα συμπτώματα. Τα παιδιά και οι ασθενείς με σοβαρή ανοσοκαταστολή μπορεί να μεταδίδουν για περισσότερο από μία εβδομάδα.\nΤα παιδιά μπορεί να παρουσιάζουν συμπτώματα από το γαστρεντερικό, όπως ναυτία, εμέτους, διάρροια, ενώ στους ενήλικες τα συμπτώματα αυτά είναι σπάνια. Τα συμπτώματα αρχίζουν 1-4 ημέρες μετά την προσβολή από τον ιό και διαρκούν 2-7 ημέρες, ο βήχας όμως μπορεί να επιμένει για αρκετό χρονικό διάστημα.\nΟι περισσότεροι υγιείς άνθρωποι ξεπερνούν τη γρίπη χωρίς να παρουσιάσουν επιπλοκές, ορισμένοι όμως άτομα που ανήκουν σε ομάδες υψηλού κινδύνου διατρέχουν μεγαλύτερο κίνδυνο για σοβαρές επιπλοκές από τη γρίπη.\nΟ ιός της γρίπης μπορεί να προσβάλλει όλες τις ηλικιακές ομάδες. Ωστόσο, τον υψηλότερο κίνδυνο για σοβαρή νόσηση και εμφάνιση επιπλοκών διατρέχουν συγκεκριμένα:\n6. Άτομα που βρίσκονται σε στενή επαφή με παιδιά <6 μηνών ή φροντίζουν άτομα με υποκείμενο νόσημα, τα οποία διατρέχουν αυξημένο κίνδυνο επιπλοκών από τη γρίπη\n7. Κλειστοί πληθυσμοί (προσωπικό και εσωτερικοί σπουδαστές γυμνασίων-λυκείων, στρατιωτικών και αστυνομικών σχολών, ειδικών σχολείων ή σχολών, τρόφιμοι και προσωπικό ιδρυμάτων κ.ά.)


Pot απο πετρα,ξύλο,μεταλα... - Σελίδα 2 - Bonsai Forum 'Το Ελληνικό Μπονσάι Φόρουμ'\nPot απο πετρα,ξύλο,μεταλα...\nRe: Pot απο πετρα,ξύλο,μεταλα...\nΔημοσίευση #21 από stathis » πριν από 3 χρόνια\nΔημοσίευση #22 από Harris » πριν από 3 χρόνια\nΚαταπληκτική έργασια όχι μόνο οτι ειναι απίστευτα δύσκολη αλλά και από καλλιτεχνικής άποψης δεν μπορεί κανεις να το αφήσει να περάσει χωρίς να σχολιάσει!\nΤεραστια πέτρα (;)βράχος (;) φαίνεται σε αντίθεση με το πακέτο τσιγάρα. Το δέντρο που θα μπει εκεί πρεπει να εχει το "βαρος" πραγματικα σε τελικο στάδιο. Δεν μπορώ να φανταστώ κάτι λιγοτερο!\nΤα συγχαρητήρια μου για μια τέτοια κατζπληκτικη καλλιτεχνική εργασία/δημιουργία.\nΥ.γ με το νεο εργαλείο το έκανες. Ή με το γωνιακό τροχο?;\nΔημοσίευση #23 από RiaDr » πριν από 3 χρόνια\nΚαταπληκτικό, μπράβο! Φαντάζομαι βέβαια πως μετά την εύρεση...ενοίκου για το ποτ δεν θα ξαναμετακινηθεί για πρακτικούς λόγους, έτσι;\nΔημοσίευση #24 από ιχνηλάτης » πριν από 3 χρόνια\nRiaDr έγραψε: Καταπληκτικό, μπράβο! Φαντάζομαι βέβαια πως μετά την εύρεση...ενοίκου για το ποτ δεν θα ξαναμετακινηθεί για πρακτικούς λόγους, έτσι; [ Εικόνα ]\nμπορει να μην του φαινεται με την πρωτη ματια ... αλλα δεν ειναι και τοσο βαρυ ....\nσε σχεση με το ποτ που μου εφτιαξε ειναι κατα 3-4 κιλα ελαφρυτερο αυτο .\nΔημοσίευση #25 από Καραγιωργος Α » πριν από 3 χρόνια\nΕχει 80+ πόντους μήκος !\n50+ πόντους πλάτος !\n15 Πόντους υψος !\n13 -15 κιλά βάρος ......(δεν χώραγε στην Ζυγαριά)\n... ανάλογα pot σε αυτές τις διαστάσεις απο οτι υλικό και να ειναι, έχουν το Ίδιο βάρος !\nΝομίζω οτι εχεις προσπαθήσει να Σηκώσεις???\nΚαι τέλος η Δουλεια σε Αυτο το pot παω για Αλλοοοοοοοο!!!\nPs υπομονή φωτο ,μέχρι την Άνοιξη ξανά με την Δεντραρα μέσα\nΔημοσίευση #26 από Jean-Zac » πριν από 3 χρόνια\nΌταν οι καλλιτεχνικές ανησυχίες δεν έχουν όρια, τότε το αποτέλεσμα ξεφεύγει από τα συνηθισμένα. Η χαρά της δημιουργίας είναι σε πρώτο πλάνο.\nΤα σκονισμένα και λερωμένα ρούχα από την εργασία πάνω στην πέτρα δεν προβληματίζουν τον καλλιτέχνη (άλλωστε το καθαριστήριο είναι δίπλα !!! )\nΑντώνη σου αξίζει ένα μπράβο για τις προσπάθειές σου και την δημιουργικότητα σου.\nΔημοσίευση #27 από kostasd87 » πριν από 3 χρόνια\nΠανέμορφα. Το τελευταίο ειδικά το τερμάτισε. Πάω στοίχημα ότι φραγκάτοι καλλιτέχνες Bonsai θα έδιναν και χιλιάρικο για κάτι τέτοιο. Μήπως να το κάνεις και επάγγελμα; Για βάλε φώτο σε κανένα site του εξωτερικού... [WINKING FACE]\nΔημοσίευση #28 από vaggelakos7 » πριν από 3 χρόνια\nkostasd87 έγραψε: Πανέμορφα. Το τελευταίο ειδικά το τερμάτισε. Πάω στοίχημα ότι φραγκάτοι καλλιτέχνες Bonsai θα έδιναν και χιλιάρικο για κάτι τέτοιο. Μήπως να το κάνεις και επάγγελμα; Για βάλε φώτο σε κανένα site του εξωτερικού... [WINKING FACE]\nΠατάς σε λάθος δρόμο ... Οταν κανεις το χομπι σου επαγγελμα αυτόματα χάνεις την ύπαρξη του.\nΔημοσίευση #29 από kostasd87 » πριν από 3 χρόνια\nvaggelakos7 έγραψε: Πατάς σε λάθος δρόμο ... Οταν κανεις το χομπι σου επαγγελμα αυτόματα χάνεις την ύπαρξη του.\nΑπλώς επισήμανα μια δυνατότητα, και μάλιστα κυρίως για να δείξω την ποιότητα του έργου. Επίσης το να έχουμε μια επιλογή παραπάνω στη ζωή μας είναι πάντα καλό.\nΘα διαφωνήσω με την άποψη σου όμως. Οι πλέον ευτυχισμένοι άνθρωποι στον κόσμο είναι αυτοί που έκαναν την αγάπη τους επάγγελμα.\n"Διάλεξε Μια δουλειά που αγαπάς και δε θα χρειαστεί να δουλεψεις μια μέρα στη ζωή σου"\nΔημοσίευση #30 από Harris » πριν από 3 χρόνια\nΥπάρχει μια διαφορά, εάν κανείς το χόμπι σου εργασία απο το εάν προσπαθείς να βγάλεις λεφτά από το χόμπι.\nΠιστεψτε με όλα αυτά τα χρονιά το έχω δει παρά πολλές φορές και το συναντω ακόμα..(με θλιβει αφάνταστα)\nΚαι επειδή σπαμαρουμε του φίλου μου του Αντώνη που είναι πραγματικός χομπιστας αλλά και καλλιτέχνης να συνεχίσουμε την συζήτηση για το ποτ του.


Πρόγραμμα παρακολούθησης προσκρούσεων αστεροειδών στη Σελήνη από το Εθνικό Αστεροσκοπείο - Ecozen.gr\nΠροηγούμενο Ολόγραμμα το σύμπαν και εμείς!\nΝεότερο Ο Κρόνος «τρώει» τον Εγκέλαδο!\nΝέα ερευνητική δραστηριότητα, με την ονομασία NELIOTA ανέλαβε το Εθνικό Αστεροσκοπείο Αθηνών, με την υποστήριξη του Ευρωπαϊκού Οργανισμού Διαστήματος (ESA). Πρόκειται για ένα πρόγραμμα παρακολούθησης της Σελήνης, με απώτερο στόχο την μέτρηση και τον χαρακτηρισμό των λεγόμενων «παραγήινων αστεροειδών», δηλαδή των μετεωριτών, κομητών ή αστεροειδών που περνούν κοντά από τη Γη.\nΣΕΛΗΝΗ ΑΣΤΕΡΟΕΙΔΕΙΣ ΕΘΝΙΚΟ ΑΣΤΕΡΟΣΚΟΠΕΙΟ ΑΘΗΝΩΝ ΠΡΟΣΚΡΟΥΣΗ


INFO-SIDE: XAMΗΛΑ ΕΠΙΤΟΚΙΑ ΒΛΕΠΕΙ ΤΟ ΔΝΤ\nΤα επιτόκια που κατέβαλαν τα κράτη για να χρηματοδοτηθούν στις αγορές επέτειναν "μια αισθητή μείωση" από την δεκαετία του 1980 και είναι ακόμη και "αρνητικά", αν ληφθεί υπόψη ο πληθωρισμός, επισημαίνει το ΔΝΤ στην έκθεσή του.\nΚατά τον διεθνή μέσο όρο, το "πραγματικό παγκόσμιο επιτόκιο για τα δεκαετή" ομόλογα έπεσε από το 5,5% τη δεκαετία του ΄80 στο 3,5% τη δεκαετία του ΄90, στην συνέχεια στο 2% μεταξύ του 2001 και του 2008 προτού καταστεί "ελαφρώς αρνητικό" το 2012, σύμφωνα με το ΔΝΤ.\nΗ υποχώρηση αυτή επιταχύνθηκε με την χρηματοπιστωτική κρίση του 2008-2009, η οποία ώθησε τις μεγάλες κεντρικές τράπεζες (Fed, ΕΚΤ...) να χαμηλώσουν το βασικό τους επιτόκιο σε ένα σχεδόν μηδενικό επίπεδο για να υποστηρίξουν την οικονομία.\nΣύμφωνα με το ΔΝΤ, αυτή η τάση αναμένεται να συνεχιστεί λόγω κυρίως της αυξανόμενης "όρεξης" των επενδυτών για το κρατικό χρέος, το οποίο θεωρείται ασφαλής τοποθέτηση.\n"Τα πραγματικά επιτόκια και το κόστος κεφαλαίου αναμένεται να αυξηθούν μόνον ελαφρά σε σχέση με το σημερινό τους επίπεδο", διαβεβαιώνει το ΔΝΤ στην έκθεσή του.\nΣτο πλαίσιο αυτό, τα κράτη θα μπορούσαν επομένως να επιτρέψουν στο δημόσιο την χρηματοδότηση νέων δαπανών χωρίς να επιβαρύνουν επιπλέον τα οικονομικά τους καθώς το βάρος του χρέους θα ήταν έτσι σχεδόν μηδαμινό, ακόμη και αρνητικό λαμβάνοντας υπόψη τον πληθωρισμό.\n"Ορισμένες αυξήσεις στις δημοσιονομικές δαπάνες που χρηματοδοτούνται από το χρέος, κυρίως δημόσιες επενδύσεις, θα μπορούσαν να μην οδηγούν σε αυξήσεις του δημόσιου χρέους μεσοπρόθεσμα", επισημαίνει το ΔΝΤ, στηριζόμενο στην υπόθεση επιτοκίων που θα είναι κατώτερα από αυτά της οικονομικής ανάπτυξης.\nΣύμφωνα με το διεθνές χρηματοπιστωτικό ίδρυμα, αυτά τα χαμηλά επιτόκια είναι ωστόσο κομιστές απειλών για την χρηματοπιστωτική σταθερότητα καθώς "υποκινούν" τους επενδυτές να ρισκάρουν στις αγορές, για να βρουν εκεί πιο υψηλές αποδόσεις.\nΑναρτήθηκε από elevenext στις 10:02 π.μ.


Τα 10 καλύτερα ξενοδοχεία κοντά σε: Lomonosov Moscow State University (MGU)\nKαταλύματα τύπου B&B σε Αρμπάτ\nΤβερσκάγια: Οικογενειακά ξενοδοχεία\nΜαργίνα Ρόσχα (Εβραϊκή Συνοικία) ξενοδοχεία με πισίνα\nΕξειδικευμένο κατάλυμα σε Πρεσνένσκι\nΞενοδοχεία κοντά σε: σιδηροδρομικό σταθμό Fili\nΞενοδοχεία κοντά σε: Στάση Studencheskaya\nΞενοδοχεία κοντά σε: σιδηροδρομικό σταθμό Students\nΞενοδοχεία κοντά σε: σιδηροδρομικό σταθμό Victory Park\nΤα καλύτερα ξενοδοχεία κοντά σε: Lomonosov Moscow State University (MGU), Μόσχα\nΞενοδοχεία κοντά σε: Lomonosov Moscow State University (MGU)\nLeninskiye Gory, 1, Μόσχα 119234, Ρωσία\nLomonosov Moscow State University (MGU): Διαβάστε κριτικές\nΣε οποιαδήποτε απόσταση από: Lomonosov Moscow State University (MGU)\nΕξειδικευμένα καταλύματα (1.976)\nΠεριοχές Philistine Tagan Οι Λίμνες του Πατριάρχη Τβερσκάγια Ζαμοσκβόρετσιε Αρμπάτ Καμοβνίκι Πρεσνένσκι Κόκκινη Πλατεία & Κιτάι-γκορόντΌλα\nΦίλτροΣε οποιαδήποτε απόσταση από: Lomonosov Moscow State University (MGU)\n0,6 χλμ. από Lomonosov Moscow State University (MGU)\nAntonova-Ovseyenko St., 4, Μόσχα 123100, Ρωσία\n1,5 χλμ. από Lomonosov Moscow State University (MGU)\nΔείτε 9 ακόμα προσφορές από 777 $\nKrasnopresnenskaya Embankment, 12 | World Trade Center, Μόσχα 123610, Ρωσία\n1,7 χλμ. από Lomonosov Moscow State University (MGU)\n2nd Zvenigorodskaya st., 12/32, Μόσχα 123100, Ρωσία\n1,9 χλμ. από Lomonosov Moscow State University (MGU)\nΔείτε 9 ακόμα προσφορές από 1.855 $\nKutuzovskiy Av., 2/1, Bld. 1, Μόσχα 121248, Ρωσία\n2,2 χλμ. από Lomonosov Moscow State University (MGU)\n2,7 χλμ. από Lomonosov Moscow State University (MGU)\nNovozavodskaya St., 22, Μόσχα 121087, Ρωσία\n2,8 χλμ. από Lomonosov Moscow State University (MGU)\nΔείτε 13 ακόμα προσφορές από 783 $\n32 Novy Arbat Street, Μόσχα 121099, Ρωσία\n3,1 χλμ. από Lomonosov Moscow State University (MGU)\nΔείτε 12 ακόμα προσφορές από 474 $\n3,2 χλμ. από Lomonosov Moscow State University (MGU)\nMnyovniki St., 3/2, Μόσχα 123308, Ρωσία\nΔείτε 9 ακόμα προσφορές από 1.669 $\n3,3 χλμ. από Lomonosov Moscow State University (MGU)\nSredniy Tishinskiy ln, 24-26, Μόσχα 123557, Ρωσία\n3,5 χλμ. από Lomonosov Moscow State University (MGU)\n10-Letiya Oktyabrya St., 11, Μόσχα 119048, Ρωσία\n3,6 χλμ. από Lomonosov Moscow State University (MGU)\n3,8 χλμ. από Lomonosov Moscow State University (MGU)\nDovatora St., 8, Μόσχα 119048, Ρωσία\nKhamovnicheskiy Val St., 34, Μόσχα 119048, Ρωσία\n3,9 χλμ. από Lomonosov Moscow State University (MGU)\n4,0 χλμ. από Lomonosov Moscow State University (MGU)\nNarodnogo Opolcheniya St., 22/1, Μόσχα 123423, Ρωσία\n4,1 χλμ. από Lomonosov Moscow State University (MGU)\n4,2 χλμ. από Lomonosov Moscow State University (MGU)\n1st Brestskaya St., 60/1, Μόσχα 125047, Ρωσία\n4,3 χλμ. από Lomonosov Moscow State University (MGU)\nBuilding 1 1st Brestskaya Street 38, Μόσχα 125047, Ρωσία\n4,4 χλμ. από Lomonosov Moscow State University (MGU)\nButyrskiy Val St., 5, Μόσχα 125047, Ρωσία


ΕΥΚΑΙΡΙΑ: Μπορείτε Να Έχετε Αυτό Ακριβώς Που Θέλετε, Αρκεί Να Ζητήσετε Αυτό Που Ακριβώς Θέλετε.\nΌλα αυτά είναι μονίμως σε αφθονία διαθέσιμα για όλους και περιμένουν την δική σας αναγνώριση και αποδοχή. Συνειδητοποιήστε Επιβεβαιώστε και οραματιστείτε κάθε καλό να έρχεται προς τα εσάς μέσα από την ανεξάντλητη πηγή του Απείρου και Αχανούς Σύμπαντος. Ο Θετικές Σκέψεις, Λέξεις Συναισθήματα, θα σας προσφέρουν μια καταπληκτική βοήθεια στο δρόμο σας γι΄ αυτή την αλλαγή.\nΞέρετε τι σημαίνει αληθινή Αφθονία;\nΤι είναι Αφθονία; Αφθονία είναι όλα τα αγαθά του Σύμπαντος που βρίσκονται στην Διάθεση μας να τα χρησιμοποιήσουν και να τα διαχειριστούμε προς όφελος όλων.\nΤο διαβάσαμε από το: Μπορείτε Να Έχετε Αυτό Ακριβώς Που Θέλετε, Αρκεί Να Ζητήσετε Αυτό Που Ακριβώς Θέλετε. http://thesecretrealtruth.blogspot.com/2016/03/blog-post_9734.html#ixzz44IbWEyE7


Το νέο Oneplus 2 θα ανακοινωθεί στις 27 Ιουλίου με παρουσίαση εικονικής πραγματικότητας! - Angroid.gr\nHome » Το νέο Oneplus 2 θα ανακοινωθεί στις 27 Ιουλίου με παρουσίαση εικονικής πραγματικότητας!\nΤο νέο Oneplus 2 θα ανακοινωθεί στις 27 Ιουλίου με παρουσίαση εικονικής πραγματικότητας!\nBy Aggelos Pap Ιούν 26, 2015 Δεν υπάρχουν Σχόλια2 Mins Read\nΤο Oneplus One κατάφερε να γίνει ένα ορόσημο της περσινής χρονιάς, κυρίως λόγο του Value for money της συσκευής, και του απαράδεκτου τμήματος Marketing(που ωστόσο πρέπει να θεωρηθεί επιτυχημένο) της εταιρίας.\nΜετά απο την επιτυχία του πρώτου λοιπόν, το Oneplus 2 ήταν απλά θέμα χρόνου, με την Oneplus να έχει ανακοινώσει και επίσημα οτι σύντομα θα παρουσιαστεί το νέο μοντέλο.\nΗ παρουσίαση αυτή τελικά θα γίνει στις 27 Ιουλίου, και θα μπορέσει να την παρακολουθήσει ολος ο πλανήτης μέσω Streaming.\nΕπίσης οι άνθρωποι της 1+ θέλουν να εκμεταλλευτούν το κύμα της Virtual Reality που ολοένα και φουσκώνει τελευταία, και αποφάσισαν να κάνουν αυτή την παρουσίαση μια πρωτοποριακή εμπειρία εικονικής πραγματικότητας.\nΓια να την παρακολουθήσετε λοιπόν σε ολο της το μεγαλείο, θα χρειαστείτε μια συσκευή VR, κάτι που υπο άλλες συνθήκες θα ήταν μάλλον ασύμφορο, στην περίπτωση του Oneplus 2 ομως υπάρχει καλύτερη λύση.\nΗ Onelpus δημιούργησε τα δικά της VR Cardboxes στα χνάρια του πολύ επιτυχημένου Google Cardboard, και θα τα διαθέσει πολύ σύντομα μέσω του Site της.\nΈτσι αγοράζοντας το Oneplus Cardboard απο αυτή τη σελίδα, θα μπορέσετε να απολαύσετε την παρουσίαση σε όλο της το μεγαλείο, απο την πολυθρόνα σας. Βέβαια αν δε θέλετε να ξοδευτείτε, μπορείτε να βάλετε τα χεράκια σας να δουλέψουν .\nΥπομονή μέχρι τα τέλη Ιουλίου λοιπόν για να ξαναβγείτε στο κυνήγι των προσκλήσεων.\nOneplus Oneplus 2 Virtual Reality\nPrevious ArticleΔιαθέσιμη προς πώληση η Ultra Micro SD της SanDisk με χωρητικότητα 200GB\nNext Article Η Meizu παρουσιάζει το MX5 με μεταλλικό σκελετό και το Helio X10


Where’d You Go, Bernadette (2019) - Tainies Online fevgatotv Greek Subs\nΠού Χάθηκες, Μπερναντέτ: H πλοκή επικεντρώνεται στην Bernadette Fox, μια αγοραφοβική αρχιτέκτονα που εξαφανίζεται λίγο πριν ένα οικογενειακό ταξίδι στην Ανταρκτική. Αφηγήτρια του κωμικού μυθιστορήματος είναι η 15χρονη κόρη της Fox, Bee Branch, η οποία προσπαθεί να μάθει πού εξαφανίστηκε η μητέρα της μέσω αλληλογραφίας, email και χειρόγραφων σημειώσεων.\nΟ Σχιζοφρενής Δολοφόνος Με Το Πριόνι: Η Αρχή: Δυο φίλοι, ο Έρικ και ο Ντιν, λίγο πριν υπηρετήσουν στον πόλεμο του Βιετνάμ, θα κάνουν μια εκδρομή με το αυτοκίνητο έχοντας…\nΈνας βιοπαλαιστής αποφασίζει να ανοίξει μαγαζί που θα νοικιάζει μηχανάκια. Όταν οι μηχανόβιοι της περιοχής τον ταλαιπωρούν, εκείνος θα μεταμορφωθεί σε καμικάζι για να τα βγάλει πέρα μαζί τους.\nΘα είμαι σπίτι τα Χριστούγεννα: Η Τζάκι είναι μια γυναίκα καριέρας και μητέρα ενός χαριτωμένου κοριτσιού. Η ήρεμη ζωή τους αναστατώνεται με την άφιξη του απόμακρου πατέρα της, που θέλει…